b'\n_START_ARTICLE_\nSaguaro\n_START_SECTION_\nIzvor imena\n_START_PARAGRAPH_\nRodovno ime Carnegiea izhaja po ameri\xc4\x8danu Andrewu Carnegie (1835-1919), ki je podpiral raziskave in omogo\xc4\x8dil izdajo monografije The Cactaceae avtorjev Brittona in Rosea. Vrstno ime gigantea izvira iz gr\xc5\xa1\xc4\x8dine (gigas-velik, ogromen). Rastline zrastejo namre\xc4\x8d preko 12 metrov v vi\xc5\xa1ino, zato so dobile tako ime. Doma\xc4\x8de ime saguaro (sahuaro) se je v angle\xc5\xa1\xc4\x8dino preneslo iz \xc5\xa1pan\xc5\xa1\xc4\x8dine. Domorodci plemena Seri iz severozahodne Mehike ga imenujejo moj\xc3\xa9pe._NEWLINE_Saguaro raste v Sonorski pu\xc5\xa1\xc4\x8davi v Arizoni in mehi\xc5\xa1kem delu Sonore, v manj\xc5\xa1em podro\xc4\x8dju Spodnje Kalifornije v pu\xc5\xa1\xc4\x8davi San Felipe in v zelo majhnem podro\xc4\x8dju Kalifornije. Saguarov cvet in saguaro sta simbol Arizone._NEWLINE_Saguaro je zelo po\xc4\x8dasi rasto\xc4\x8da rastlina. V prvih 50 letih zraste le do vi\xc5\xa1ine pol metra in potrebuje 75 let, da iz glavnega stebla za\xc4\x8dnejo izra\xc5\xa1\xc4\x8dati prve veje. Te obi\xc4\x8dajno po\xc5\xbeenejo, ko kaktus preraste grmovje, v katerem se zaseje. Rast je odvisna od koli\xc4\x8dine padavin, tako da tisti iz suhih delov Arizone rastejo dvakrat po\xc4\x8dasneje kot na primer v okolici Tucsona v Arizoni. Je eden od redkih stebri\xc4\x8darjev, ki raste tako severno in lahko prena\xc5\xa1a no\xc4\x8dne temperature do -12\xc2\xbaC. Dose\xc5\xbee starost preko 150 let. Najve\xc4\x8dji izmerjeni saguaro raste v Maricopa County v Arizoni in meri 13,8 m v vi\xc5\xa1ino._NEWLINE_Saguaro je sorazmerno dobro raziskan kaktus. Na rasti\xc5\xa1\xc4\x8dih saguara pade obi\xc4\x8dajno zelo malo padavin, vendar rastlina razvije zelo plitve korenine, s katerimi je sposobna v nekaj urah posrkati ve\xc4\x8dino razpolo\xc5\xbeljive vode iz zemlje. Tako zadostuje le 15 mm padavin, da kaktus s koreninskimi laski vpije vodo in jo shrani v so\xc4\x8dnem tkivu. Po rehidraciji se vidno raz\xc5\xa1iri, kar omogo\xc4\x8da rebrasta oblika.\n_START_SECTION_\nRazmno\xc5\xbeevanje\n_START_PARAGRAPH_\nSaguaro se lahko razmno\xc5\xbei s semenom. Ukoreninjanje vej je v ve\xc4\x8dini primerov neuspe\xc5\xa1no._NEWLINE_Saguaro v svojem \xc5\xbeivljenju tvori na milijone semen, vendar to kali le v zelo redkih ugodnih sezonah. Mo\xc5\xbenost pre\xc5\xbeivetja male rastline je odvisna od mesta, kamor seme pade in od frekvence padavin. Sejanec lahko pre\xc5\xbeivi le v senci grmovja in mora prejeti v prvih mesecih \xc5\xbeivljenja ob\xc4\x8dasne padavine, sicer zaradi su\xc5\xa1e odmre. Po prvih 50 dneh \xc5\xbeivljenja lahko pre\xc5\xbeivi le 9 dni su\xc5\xa1e, po 200 dneh \xc5\xbeivljenja pa \xc5\xbee 100 dni. Vendar je dovolj, da v \xc5\xbeivljenju saguara pre\xc5\xbeivi le ena rastlina od milijonov sejancev, da se vrsta ohrani. Da je pre\xc5\xbeivetje mlade rastline odvisno od rednih padavin, so ugotovili iz primera umetnega nasada arizonskih saguarov v zahodni Kaliforniji, kjer so padavine obilnej\xc5\xa1e, vendar bolj redke. Odrasle rastline so tam pre\xc5\xbeivele, mladih rastlin pa ni, ker kmalu po kalitvi semena odmrejo._NEWLINE_Cvetovi saguara so belo rumeni, no\xc4\x8dni, vendar ostanejo odprti tudi \xc4\x8dez dan. Rastlina cveti od aprila do junija. Je tujeplodna vrsta, za oploditev poskrbijo razne no\xc4\x8dne \xc5\xbeivali kot so netopirji, ki sesajo nektar iz cvetov. Dnevni opra\xc5\xa1evalci so ve\xc4\x8dinoma ose, \xc4\x8dmrlji in \xc4\x8debele. Plodovi se razvijejo v koncu junija. So ro\xc5\xbenati, vsebujejo pa do 2000 semen. Seme je v sladki pulpi, ki je u\xc5\xbeitna in jo cenijo tako \xc5\xbeivali kot tudi prebivalci pu\xc5\xa1\xc4\x8dave._NEWLINE_Visoke veje saguara omogo\xc4\x8dajo skrivali\xc5\xa1\xc4\x8da raznim \xc5\xbeivalim, predvsem pti\xc4\x8dem. Na saguarih gnezdijo rumene \xc5\xbeolne (Melanerpes uropygialis), \xc5\xa1krlatne obvodne lastovke (Progne subis), vrste \xc5\xa1korcev (Carpodacus mexicanus) in razni detli, ki izdolbejo luknje v zgornjem delu stebla rastline in si v njih ustvarijo gnezda. Rumene \xc5\xbeolne vsako leto izdolbejo nova gnezda, zato se v starih luknjah naselijo druge \xc5\xbeivali. Luknje so globoke, zato rastlina tvori na stenah lukenj kalus, ki oleseni. Po odmrtju rastline ostane tkivo v obliki nekak\xc5\xa1nih \xc4\x8devljev, ki so jih staroselci uporabljali kot posode.\n_START_SECTION_\nZa\xc5\xa1\xc4\x8dita rastlin\n_START_PARAGRAPH_\nV Arizoni, kjer je saguaro nacionalno drevo, je prepovedano kakorkoli po\xc5\xa1kodovati ali uni\xc4\x8devati saguare. Za gradnjo hi\xc5\xa1 mora lastnik zemlji\xc5\xa1\xc4\x8da pridobiti posebno dovoljenje za odstranitev teh raslin. Carnegiea gigantea je uvr\xc5\xa1\xc4\x8den na CITES seznam App. II.\n_START_SECTION_\nUporaba\n_START_PARAGRAPH_\nLes, ki nastaja v kambiju rastline, so uporabljali doma\xc4\x8dini za gradnjo. Obstajajo tudi govorice o zdravilnosti tkiva saguarov - pleme Pima je uporabljalo tkivo za pove\xc4\x8danje mleka doje\xc4\x8dih mater po rojstvu otrok. Rebra mrtvih rastlin so uporabljali kot opornice pri zlomih.\n_START_SECTION_\nVarietete\n_START_PARAGRAPH_\nCarnegiea gigantea fa. aberrans P.V. Heath, Calyx 2 (3): 108 1992_NEWLINE_Carnegiea gigantea fa. cristata P.V. Heath, Calyx 2 (3): 108 1992\n_START_SECTION_\nVrste, varietete in forme v rodu Carnegiea\n_START_PARAGRAPH_\nCarnegiea euphorbioides (Haworth) Backeberg_NEWLINE_Carnegiea euphorbioides var. olfersii (Salm-Dyck) P.V. Heath_NEWLINE_Carnegiea fulviceps (F.A.C. Weber ex K. Schumann) P.V. Heath_NEWLINE_Carnegiea gigantea (Engelmann) Britton & Rose_NEWLINE_Carnegiea gigantea f. aberrans P.V. Heath_NEWLINE_Carnegiea gigantea f. cristata P.V. Heath_NEWLINE_Carnegiea laui P.V. Heath_NEWLINE_Carnegiea macrocephala (F.A.C. Weber ex K. Schumann) P.V. Heath_NEWLINE_Carnegiea mezcalaensis (H. Bravo Hollis) P.V. Heath_NEWLINE_Carnegiea mezcalaensis var. multiareolata (E.Y. Dawson) P.V. Heath_NEWLINE_Carnegiea nova P.V. Heath_NEWLINE_Carnegiea polylopha (DC.) P.V. Heath_NEWLINE_Carnegiea scoparia (Poselger) P.V. Heath_NEWLINE_Carnegiea squamulosa (Scheinvar & Sanchez-Mej.) P.V. Heath_NEWLINE_Carnegiea tetetzo (J.M. Coulter) P.V. Heath_NEWLINE_Carnegiea tetetzo var. nuda (E.Y. Dawson) P.V. Heath'